以墨一品餉叔夏
作者：胡寅
朝代：宋

paragraphs: 人墨兩相磨，此語昔賢嘆。
平生幾兩屐，何用積不散。
未忘文字耳，四寶且同案。
陶泓有潤澤，毛穎稱詞翰。
論交楮先生，相厚不相貫。
直須造玄默，乃可發三粲。
南山太古松，盈壑凌霄漢。
煤珠貴輕遠，膠結要堅捍。
脩圭及圓餠，脫手千金煥。
寄君亦何意，往作文房伴。
君子萬卷讀，胸次春冰泮。
翻水即千篇，燁若雲錦爛。
獵華將食實，以道自澡盥。
當年伏蒲疏，慨欲排世難。
民瘼今益深，山谷寧可玩。
請君携此寶，慎勿比醫炭。
恭惟上隆寬，繕寫臣謹按。
當從黝然處，凜有光芒觀。
繼君諸皇祖，勳德侑清祼。